ORDE do 3 de abril de 2006 pola que se convocan axudas á paralización definitiva de buques pesqueiros para o exercicio de 2006 e se modifica a do 28 de novembro de 2000 pola que se establecen as bases e condicións e se regula o procedemento de concesión de axudas á paralización definitiva de buques pesqueiros.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 10/04/2006

De acordo co establecido na Orde do 28 de novembro de 2000 pola que se establecen as bases e condicións e se regula o procedemento de concesión de axudas á paralización definitiva de buques pesqueiros parcialmente modificada pola Orde do 2 de decembro de 2004 (DOG nº 252) procede a convocatoria dun novo prazo de concesión de axudas para o exercicio 2006.
En consecuencia, esta consellería
DISPÓN:
Artigo 1º.-Convocatoria de axudas.
Convócanse axudas á paralización definitiva dos buques pesqueiros, que se rexerán polas bases e condicións de acordo co procedemento establecido na Orde do 28 de novembro de 2000 (DOG do 20 de decembro), parcialmente modificada pola Orde do 2 de decembro de 2004 (DOG nº 252), sendo o prazo de presentación de solicitudes, de acordo
coa Lei de orzamentos xerais da comunidade autónoma, de trinta e un días naturais contados a partir do seguinte ao da publicación desta convocatoria.
Artigo 2º.-Crédito orzamentario.
A orde financiarase con cargo á aplicación 14.03.614B.770.1 do orzamento do ano 2006 cun importe de 14.072.120 euros.
Estes importes poderán ser ampliados en función da dispoñibilidade orzamentaria, sen que dea lugar á apertura dun novo prazo de presentación de solicitudes.
Artigo 3º.-Modificación da Orde do 28 de novembro de 2000.
Modifícanse os seguintes artigos da Orde de 28-11-2000:
Artigo 10º.-Importe das axudas.
Na letra a) engádese un cuarto punto:
«-Buques de 10 anos ou máis, con reducións dun 25% ou máis do seu esforzo pesqueiro, de resultas da aplicación dun plan de recuperación adoptado polo Consello da Unión Europea: baremos dos puntos anteriores, de acordo coa idade do buque, aumentados nun 20%».
Artigo 11º.-Criterios de seleción.
Queda redactado como segue:
«Os criterios de seleción de expedientes de solicitude de axudas están en relación coa finalidade
específica destas, de modo que son prioritarios aqueles expedientes que mellor a cumpran. Para tales efectos aplícase o baremo seguinte:
a) Buques incluídos no Plan de recuperación do fletán negro: 15 puntos.
b) Buques incluídos no Plan de recuperación da poboación sur de pescada europea e de langostino no mar cantábrico e no oeste da península ibérica: 10 puntos.
c) Buques incluídos no Plan de recuperación da pescada do Norte: 8 puntos.
d) Buques incluídos nos programas de acumulación de dereitos do Gran Sol: 6 puntos.
e) Resto de buques: 2 puntos
f) Por cada tramo ou parte de tramo de 5 anos de antigüidade do barco: 1 punto.
g) En caso de empate terá prioridade o buque máis antigo».
Artigo 13º.-Fase de selección.
Queda redactado como segue:
«1. Para participar na fase de selección deberase solicitar na forma e prazo que se indican a continuación.
2. Para a elaboración da proposta de concesión da axuda constituirase un órgano colexiado. A súa composición será a seguinte:
Presidente: director xeral de Estruturas e Mercados da Pesca con voto de calidade.
Vogais: a subdirectora xeral de Estruturas Pesqueiras
A xefa de Servizo de Frota e os xefes de Servizo de Estruturas e Mercados da Pesca de cada unha das delegacións territoriais da Consellería de Pesca e Asuntos Marítimos.
En caso de imposibilidade de asistir a algunha das sesións, os membros do órgano colexiado poderán ser substituídos pola persoa que designe o presidente.
3. A proposta elaborada de acordo co punto anterior e priorizada conforme o artigo 11º ata onde alcancen as dispoñibilidades orzamentarias, remitiraa a Dirección Xeral de Estruturas e Mercados da Pesca, á Secretaría Xeral de Pesca Marítima do Ministerio de Agricultura Pesca e Alimentación.
Alcanzado o acordo entre ambas as administracións, a Dirección Xeral de Estruturas e Mercados da Pesca elevará a proposta resultante para a súa resolución.
O importe dos sobrantes que puideran existir poderá adicarse á resolución de novos expedientes de axuda priorizados de acordo cos criterios do artigo 11º».
Artigo 14º.-Selección e prazo de presentación.
O derradeiro parágrafo queda redactado como segue:
«O prazo de presentación de solicitudes será de trinta e un días naturais contados a partir do seguinte ao da publicación desta convocatoria».
Disposicións transitorias
Primeira.-Para os efectos da presente convocatoria o prazo de presentación de solicitudes será de 31 días naturais contados a partir do seguinte ao da publicación desta orde.
Segunda.-Con efectos nesta convocatoria, exímese do requisito de presentar os documentos de autorización a que se refire o artigo 14º.A) letra d) da Orde do 28-11-2000, conxuntamente coa solicitude, debendo facelo coa documentación para o pagamento.
Terceira.-Para os buques de menos de doce metros de eslora total, e nesta convocatoria, o prazo para a materialización establecido no parágrafo primeiro do artigo 22 da orde reguladora redúcese a tres meses.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de abril de 2006.
Carmen Gallego Calvar
Conselleira de Pesca e Asuntos Marítimos